title: Komisijas Īstenošanas regula (ES) 2019/1686 (2019. gada 8. oktobris), ar ko atbilstoši Eiropas Parlamenta un Padomes Regulai (ES) 2015/2283 atļauj kā jaunu pārtikas produktu plašāk lietot govs piena sūkalu pamatproteīnu izolātu un groza Komisijas Īstenošanas regulu (ES) 2017/2470 (Dokuments attiecas uz EEZ)

text:
                  9.10.2019

                  LV

                  Eiropas Savienības Oficiālais Vēstnesis

                  L 258/13

         KOMISIJAS ĪSTENOŠANAS REGULA (ES) 2019/1686
         (2019. gada 8. oktobris),
         ar ko atbilstoši Eiropas Parlamenta un Padomes Regulai (ES) 2015/2283 atļauj kā jaunu pārtikas produktu plašāk lietot govs piena sūkalu pamatproteīnu izolātu un groza Komisijas Īstenošanas regulu (ES) 2017/2470
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2015. gada 25. novembra Regulu (ES) 2015/2283 par jauniem pārtikas produktiem un ar ko groza Eiropas Parlamenta un Padomes Regulu (ES) Nr. 1169/2011 un atceļ Eiropas Parlamenta un Padomes Regulu (EK) Nr. 258/97 un Komisijas Regulu (EK) Nr. 1852/2001 (1), un jo īpaši tās 12. pantu,
         tā kā:

                     (1)

                     Regula (ES) 2015/2283 paredz, ka Savienībā tirgū drīkst laist tikai atļautus jaunos pārtikas produktus, kuri ir iekļauti Savienības sarakstā.

                     (2)

                     Saskaņā ar Regulas (ES) 2015/2283 8. pantu tika pieņemta Komisijas Īstenošanas regula (ES) 2017/2470 (2), ar ko izveido atļauto jauno pārtikas produktu Savienības sarakstu.

                     (3)

                     Saskaņā ar Regulas (ES) 2015/2283 12. pantu Komisija lemj par atļaujas piešķiršanu jaunam pārtikas produktam, par tā laišanu Savienības tirgū un par Savienības saraksta atjaunināšanu.

                     (4)

                     Ar Komisijas Īstenošanas regulu (ES) 2018/1632 (3) atbilstoši Regulai (ES) 2015/2283 tika atļauts kā jaunu pārtikas produktu laist tirgū govs piena sūkalu pamatproteīnu izolātu un tika grozīts atļauto jauno pārtikas produktu Savienības saraksts.

                     (5)

                     Uzņēmums Armor Protéines S.A.S2018. gada 10. oktobrī iesniedza Komisijai pieprasījumu paplašināt govs piena sūkalu pamatproteīnu izolāta lietojumu Regulas (ES) 2015/2283 10. panta 1. punkta nozīmē. Pieprasītās izmaiņas attiecas uz govs piena sūkalu pamatproteīnu izolāta lietošanu zīdaiņiem līdz 12 mēnešu vecumam īpašiem medicīniskiem nolūkiem paredzētā pārtikā, kas definēta Eiropas Parlamenta un Padomes Regulā (ES) Nr. 609/2013 (4), un uztura bagātinātājos, kas definēti Eiropas Parlamenta un Padomes Direktīvā 2002/46/EK (5).

                     (6)

                     Komisija 2019. gada 24. janvārī konsultējās ar Eiropas Pārtikas nekaitīguma iestādi (“Iestāde”), lūdzot tai saskaņā ar Regulas (ES) 2015/2283 10. panta 3. punktu papildus novērtēt govs piena sūkalu pamatproteīnu izolāta kā jauna pārtikas produkta plašāku lietojumu.

                     (7)

                     Iestāde 2019. gada 14. martā pieņēma zinātnisku atzinumu “Govs piena sūkalu pamatproteīnu izolāta nekaitīgums, to lietojot plašāk īpašiem medicīniskiem nolūkiem paredzētā pārtikā un uztura bagātinātājos zīdaiņiem saskaņā ar Regulu (ES) 2015/2283” (Safety of whey basic protein isolate for extended uses in foods for special medical purposes and food supplements for infants pursuant to Regulation (EU) 2015/2283) (6). Zinātniskais atzinums ir saskaņā ar Regulas (ES) 2015/2283 11. panta prasībām.

                     (8)

                     Minētais atzinums bija pietiekams pamats, lai noteiktu, ka ierosinātajos plašākos lietojumos un lietošanas devās govs piena sūkalu pamatproteīnu izolāts, lietots īpašiem medicīniskiem nolūkiem paredzētā pārtikā un uztura bagātinātājos zīdaiņiem līdz 12 mēnešu vecumam, atbilst Regulas (ES) 2015/2283 12. panta 1. punkta prasībām. Iestāde minētajā atzinumā secināja, ka lietojuma paplašināšana nepalielinās jaunā pārtikas produkta iespējamo devu salīdzinājumā ar to, kas novērtēta tās 2018. gada atzinumā (7). Tādēļ ir lietderīgi grozīt atļauto jauno pārtikas produktu Savienības sarakstu, lai šo plašāko lietojumu iekļautu govs piena sūkalu pamatproteīnu izolāta atļautajos lietojumos.

                     (9)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants

               1.   Atļauto jauno pārtikas produktu Savienības sarakstā, kas izveidots ar Īstenošanas regulu (ES) 2017/2470, ierakstu par vielu “govs piena sūkalu pamatproteīnu izolāts” groza, kā norādīts šīs regulas pielikumā.

               2.   Ierakstā, kas minēts šā panta 1. punktā minētajā Savienības sarakstā, iekļauj šīs regulas pielikumā noteiktos lietošanas nosacījumus un marķēšanas prasības.

               3.   Šajā pantā paredzētā atļauja neskar Regulas (ES) Nr. 609/2013 un Direktīvas 2002/46/EK noteikumus.

            2. pants
            Īstenošanas regulas (ES) 2017/2470 pielikumu groza saskaņā ar šīs regulas pielikumu.

            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 8. oktobrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 327, 11.12.2015., 1. lpp.

            (2)  Komisijas 2017. gada 20. decembra Īstenošanas regula (ES) 2017/2470, ar ko saskaņā ar Eiropas Parlamenta un Padomes Regulu (ES) 2015/2283 izveido jauno pārtikas produktu Savienības sarakstu (OV L 351, 30.12.2017., 72. lpp.).

            (3)  Komisijas 2018. gada 30. oktobra Īstenošanas regula (ES) 2018/1632, ar ko atbilstoši Eiropas Parlamenta un Padomes Regulai (ES) 2015/2283 kā jaunu pārtikas produktu atļauj laist tirgū govs piena sūkalu pamatproteīnu izolātu un groza Komisijas Īstenošanas regulu (ES) 2017/2470 (OV L 272, 31.10.2018., 23. lpp.).

            (4)  Eiropas Parlamenta un Padomes 2013. gada 12. jūnija Regula (ES) Nr. 609/2013 par zīdaiņiem un maziem bērniem paredzētu pārtiku, īpašiem medicīniskiem nolūkiem paredzētu pārtiku un par pilnīgiem uztura aizstājējiem svara kontrolei, un ar ko atceļ Padomes Direktīvu 92/52/EEK, Komisijas Direktīvas 96/8/EK, 1999/21/EK, 2006/125/EK un 2006/141/EK, Eiropas Parlamenta un Padomes Direktīvu 2009/39/EK un Komisijas Regulas (EK) Nr. 41/2009 un (EK) Nr. 953/2009 (OV L 181, 29.6.2013., 35. lpp.).

            (5)  Eiropas Parlamenta un Padomes 2002. gada 10. jūnija Direktīva 2002/46/EK par dalībvalstu tiesību aktu tuvināšanu attiecībā uz uztura bagātinātājiem (OV L 183, 12.7.2002., 51. lpp.).

            (6)  EFSA Journal 2019; 17(4):5659.

            (7)  EFSA Journal 2018; 16(7):5360.

            PIELIKUMS
            Īstenošanas regulas (ES) 2017/2470 pielikumu groza šādi:

                        1)

                        pielikuma 1. tabulā (Atļautais jaunais pārtikas produkts) ierakstu par govs piena sūkalu pamatproteīnu izolātu aizstāj ar šādu:

                                    “Atļautais jaunais pārtikas produkts

                                       Jaunā pārtikas produkta lietošanas nosacījumi

                                       Īpašas papildu marķēšanas prasības

                                       Citas prasības

                                       Datu aizsardzība

                                    Govs piena sūkalu pamatproteīnu izolāts

                                       Konkrēta pārtikas kategorija

                                       Maksimālais līmenis

                                    Jaunā pārtikas produkta nosaukums to saturošu pārtikas produktu marķējumā – “piena sūkalu proteīnu izolāts”.
                                    Uz govs piena sūkalu pamatproteīnu izolātu saturošiem uztura bagātinātājiem jābūt izvietotam šādam paziņojumam:
                                    “Šo uztura bagātinātāju nav ieteicams dot zīdaiņiem/bērniem/pusaudžiem, kas jaunāki par vienu gadu/trim/astoņpadsmit (*) gadiem.”
                                    (*) Atkarībā no vecuma grupas, kurai šis uztura bagātinātājs ir paredzēts.

                                    Atļauts 2018. gada 20. novembrī. Šī iekļaušana ir pamatota ar patentētiem zinātniskiem pierādījumiem un zinātniskiem datiem, kas aizsargāti saskaņā ar Regulas (ES) 2015/2283 26. pantu. Pieteikuma iesniedzējs: Armor Protéines S.A.S., 19 bis, rue de la Libération 35460 Saint-Brice-en-Coglès, Francija Datu aizsardzības laikposmā jauno pārtikas produktu – govs piena sūkalu pamatproteīnu izolātu – laist Savienības tirgū ir atļauts vienīgi uzņēmumam Armor Protéines S.A.S., ja vien nākamais pieteikuma iesniedzējs nesaņem atļauju attiecībā uz jauno pārtikas produktu bez atsauces uz patentētajiem zinātniskajiem pierādījumiem vai zinātniskajiem datiem, kas aizsargāti saskaņā ar Regulas (ES) 2015/2283 26. pantu, vai vienojoties ar Armor Protéines S.A.S. Datu aizsardzības termiņa beigu datums: 2023. gada 20. novembris.”

                                    Zīdaiņiem paredzēti maisījumi, kas definēti Regulā (ES) Nr. 609/2013
                                    Tādi papildu ēdināšanas maisījumi zīdaiņiem, kas definēti Regulā (ES) Nr. 609/2013
                                    Pilnīgi uztura aizstājēji svara kontrolei, kas definēti Regulā (ES) Nr. 609/2013
                                    Īpašiem medicīniskiem nolūkiem paredzēta pārtika, kas definēta Regulā (ES) Nr. 609/2013
                                    Uztura bagātinātāji, kas definēti Direktīvā 2002/46/EK

                                    30 mg/100 g (pulverī)
                                    3,9 mg/100 ml (rekonstituētā maisījumā)
                                    30 mg/100 g (pulverī)
                                    4,2 mg/100 ml (rekonstituētā maisījumā)
                                    300 mg dienā
                                    30 mg/100 g (zīdaiņiem paredzēti maisījumi pulverī pirmajos dzīves mēnešos līdz atbilstošas papildu ēdināšanas uzsākšanai)
                                    3,9 mg/100 ml (zīdaiņiem paredzēti rekonstituēti maisījumi pirmajos dzīves mēnešos līdz atbilstošas papildu ēdināšanas uzsākšanai)
                                    30 mg/100 g (zīdaiņiem paredzēti maisījumi pulverī, kad uzsākta atbilstoša papildu ēdināšana)
                                    4,2 mg/100 ml (zīdaiņiem paredzēti rekonstituēti maisījumi, kad uzsākta atbilstoša papildu ēdināšana)
                                    58 mg dienā maziem bērniem
                                    380 mg dienā bērniem un pusaudžiem 3–18 gadu vecumā
                                    610 mg dienā pieaugušajiem
                                    25 mg dienā zīdaiņiem
                                    58 mg dienā maziem bērniem
                                    250 mg dienā bērniem un pusaudžiem 3–18 gadu vecumā
                                    610 mg dienā pieaugušajiem

                        2)

                        pielikuma 2. tabulā (Specifikācijas) ierakstu par govs piena sūkalu pamatproteīnu izolātu aizstāj ar šādu:

                                    “Atļautais jaunais pārtikas produkts

                                       Specifikācija

                                    Govs piena sūkalu pamatproteīnu izolāts

                                       Apraksts

                                    Govs piena sūkalu pamatproteīnu izolāts ir iedzelteni pelēks pulveris, kas iegūts no govs vājpiena vairākos izolācijas un attīrīšanas posmos.

                                       Parametri/sastāvs

                                    Kopējais olbaltums (produkta masas procenti): ≥ 90 %
                                    Laktoferīns (produkta masas procenti): 25–75 %
                                    Laktoperoksidāze (produkta masas procenti): 10–40 %
                                    Citi proteīni (produkta masas procenti): ≤ 30 %
                                    TGF-β2: 12–18 mg/100 g
                                    Mitrums: ≤ 6,0 %
                                    pH (5 masas % šķīdums): 5,5–7,6
                                    Laktoze: ≤ 3,0 %
                                    Tauki: ≤ 4,5 %
                                    Pelni: ≤ 3,5 %
                                    Dzelzs: ≤ 25 mg/100 g

                                       Smagie metāli

                                    Svins: < 0,1 mg/kg
                                    Kadmijs: < 0,2 mg/kg
                                    Dzīvsudrabs: < 0,6 mg/kg
                                    Arsēns: < 0,1 mg/kg

                                       Mikrobioloģiskie kritēriji

                                    Aerobo mezofilo baktēriju skaits: ≤ 10 000  KVV/g

                                       Enterobacteriaceae: ≤ 10 KVV/g

                                       Escherichia coli: nekonstatē 1 g
                                    Koagulāzes pozitīvie stafilokoki: nekonstatē 1 g

                                       Salmonella: nekonstatē 25 g

                                       Listeria: nekonstatē 25 g

                                       Cronobacter spp.: nekonstatē 25 g
                                    Pelējuma sēnītes: ≤ 50 KVV/g
                                    Rauga sēnītes: ≤ 50 KVV/g

                                    KVV: kolonijas veidojošas vienības.”


title: Komisijas Īstenošanas Regula (ES) 2019/1687 (2019. gada 8. oktobris), ar kuru groza I pielikumu Īstenošanas regulai (ES) 2017/2179, ar ko nosaka galīgo antidempinga maksājumu Ķīnas Tautas Republikas izcelsmes keramikas flīžu importam

text:
                  9.10.2019

                  LV

                  Eiropas Savienības Oficiālais Vēstnesis

                  L 258/18

         KOMISIJAS ĪSTENOŠANAS REGULA (ES) 2019/1687
         (2019. gada 8. oktobris),
         ar kuru groza I pielikumu Īstenošanas regulai (ES) 2017/2179, ar ko nosaka galīgo antidempinga maksājumu Ķīnas Tautas Republikas izcelsmes keramikas flīžu importam
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2016. gada 8. jūnija Regulu (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis (1),
         ņemot vērā Komisijas 2017. gada 22. novembra Īstenošanas regulu (ES) 2017/2179, ar ko pēc termiņbeigu pārskatīšanas atbilstīgi Eiropas Parlamenta un Padomes Regulas (ES) 2016/1036 11. panta 2. punktam nosaka galīgo antidempinga maksājumu Ķīnas Tautas Republikas izcelsmes keramikas flīžu importam (2), un jo īpaši tās 2. pantu,
         tā kā:
         A.   SPĒKĀ ESOŠIE PASĀKUMI

                     (1)

                     Padome 2011. gada 12. septembrī ar Īstenošanas regulu (ES) Nr. 917/2011 (3) (“sākotnējā izmeklēšana”) noteica galīgo antidempinga maksājumu Ķīnas Tautas Republikas (“ĶTR”) izcelsmes keramikas flīžu importam (“attiecīgais ražojums”). Ņemot vērā lielo skaitu ražotāju eksportētāju, kas sadarbojās, Ķīnā sākotnējā izmeklēšanā, tika izveidota Ķīnas ražotāju eksportētāju izlase, un izlasē iekļautajiem uzņēmumiem tika noteiktas individuālās ad valorem maksājuma likmes robežās no 13,9 % (4) līdz 36,5 %, savukārt citiem uzņēmumiem, kuri sadarbojās un netika atlasīti, noteica maksājuma likmi 30,6 %. Atlikušais maksājums, kas noteikts Ķīnas ražotājiem eksportētājiem, kuri nesadarbojās, bija 69,7 %.

                     (2)

                     Pēc termiņbeigu pārskatīšanas Komisija 2017. gada 22. novembrī ar Īstenošanas regulu (ES) 2017/2179 nolēma saglabāt spēkā esošos antidempinga maksājumus.

                     (3)

                     Saskaņā ar Īstenošanas regulas (ES) 2017/2179 2. pantu Komisija var grozīt minētās regulas I pielikumu, piešķirot jaunam ražotājam eksportētājam maksājuma likmi, kas piemērojama uzņēmumiem, kuri sadarbojās un netika atlasīti vai kuriem nepiešķīra individuālu režīmu, proti, vidējo svērto maksājuma likmi 30,6 % apmērā, ja kāds jauns ražotājs eksportētājs Ķīnas Tautas Republikā Komisijai sniedz pietiekamus pierādījumus.

               B.   JAUNA RAŽOTĀJA EKSPORTĒTĀJA REŽĪMA PIEMĒROŠANAS PIEPRASĪJUMS

                     (4)

                     2018. gada oktobrī uzņēmums Zhuhai Xuri Ceramics Co., Ltd (“pieprasījuma iesniedzējs”) pēc Īstenošanas regulas (ES) 2017/2179 publicēšanas pieteicās un iesniedza pieprasījumu, lai tam piešķirtu jauna ražotāja eksportētāja režīmu un tādējādi tam piemērotu maksājuma likmi, kas piemērojama uzņēmumiem, kuri sadarbojās un netika atlasīti vai kuriem nepiešķīra individuālu režīmu, proti, 30,6 % apmērā. Pieprasījuma iesniedzējs apgalvoja, ka tas atbilst visiem trim kritērijiem, kas noteikti Īstenošanas regulas (ES) 2017/2179 2. pantā.

                     (5)

                     Lai noteiktu, vai minētos kritērijus pieprasījuma iesniedzējs ir izpildījis, Komisija lūdza pieprasījuma iesniedzējam aizpildīt anketu. Izvērtējusi atbildes uz anketas jautājumiem, Komisija uzskatīja, ka pieprasījuma iesniedzējs ir sniedzis pietiekamu informāciju un papildu pierādījumus, kas to pamato, nepieprasīja.

                     (6)

                     Komisija informēja Savienības ražošanas nozari par jauna ražotāja eksportētāja režīma piemērošanas pieprasījumu un deva tai iespēju sniegt piezīmes. Komisija nesaņēma nekādas piezīmes.

               C.   PIEPRASĪJUMA ANALĪZE

                     (7)

                     Attiecībā uz Īstenošanas regulas (ES) 2017/2179 2. panta a) punktā ietverto nosacījumu, pirmo kritēriju, Komisija ir rūpīgi pārbaudījusi pieprasījuma iesniedzēja pārdošanas virsgrāmatu, kas aptver izmeklēšanas periodu. Virsgrāmatā uzrādīts tikai pārdošanas apjoms iekšzemes tirgū.

                     (8)

                     Pēc citu pārdošanas datu, ES muitas statistikas un dokumentācijas papildu pārbaudīšanas netika atrasti pierādījumi, kas liecinātu, ka pieprasījuma iesniedzējs eksportēja attiecīgo ražojumu uz Savienību pirms izmeklēšanas perioda vai tā laikā. Tāpēc, ņemot vērā pieejamo informāciju, Komisija secināja, ka pieprasījuma iesniedzējs atbilst pirmajam kritērijam.

                     (9)

                     Attiecībā uz Īstenošanas regulas (ES) 2017/2179 2. panta b) punktā ietverto nosacījumu, otro kritēriju, Komisija norāda, ka pieprasījuma iesniedzēja uzņēmuma struktūra aptver desmit saistītus uzņēmumus. Divi no šiem saistītajiem uzņēmumiem izmeklēšanas periodā bija iesaistīti attiecīgā ražojuma ražošanā, bet darbojās tikai iekšzemes tirgū. Pamatojoties uz iesniegtajiem pierādījumiem, netika konstatētas nekādas citas komerciālas vai darbības saiknes ar ĶTR eksportētājiem vai ražotājiem, uz kuriem attiecas spēkā esošie antidempinga pasākumi. Pieci no šiem saistītajiem uzņēmumiem tika dibināti pēc izmeklēšanas perioda, bet pārējie trīs nebija iesaistīti ar attiecīgo ražojumu saistītā komercdarbībā. Tādējādi Komisija secināja, ka pieprasījuma iesniedzējs atbilst otrajam kritērijam.

                     (10)

                     Attiecībā uz Īstenošanas regulas (ES) 2017/2179 2. panta c) punkta nosacījumu, trešo kritēriju, Komisija, pamatojoties uz iesniegtajiem dokumentārajiem pierādījumiem, konstatēja, ka pieprasījuma iesniedzējs attiecīgo ražojumu uz Savienību pēc izmeklēšanas perioda neeksportēja. Tā kā tas nebija eksportējis, pieprasījuma iesniedzējs sniedza pierādījumus par neatsaucamām līgumsaistībām eksportēt uz Savienību ievērojamu attiecīgā ražojuma daudzumu. Tādējādi Komisija secināja, ka pieprasījuma iesniedzējs atbilst trešajam kritērijam.

                     (11)

                     Savienības ražošanas nozare nesniedza nekādus pierādījumus/informāciju, kas norādītu, ka pieprasījuma iesniedzējs nav izpildījis kādu no trim kritērijiem.

               D.   SECINĀJUMS

                     (12)

                     Komisija secināja, ka pieprasījuma iesniedzējs ir izpildījis visus trīs kritērijus, kas vajadzīgi, lai tam varētu piešķirt jauna ražotāja eksportētāja režīmu. Īstenošanas regulas (ES) 2017/2179 I pielikumā to ražotāju eksportētāju sarakstam, kuri sadarbojās un netika atlasīti vai kuriem nepiešķīra individuālu režīmu, tādējādi būtu jāpievieno pieprasījuma iesniedzēja nosaukums.

               E.   INFORMĀCIJAS IZPAUŠANA

                     (13)

                     Pieprasījuma iesniedzējs un Savienības ražošanas nozare tika informēti par būtiskajiem faktiem un apsvērumiem, pamatojoties uz kuriem tika uzskatīts par lietderīgu piešķirt Zhuhai Xuri Ceramics Co., Ltd antidempinga maksājuma likmi, kas piemērojama izlasē neiekļautajiem Ķīnas ražotājiem eksportētājiem, kuri sadarbojās.

                     (14)

                     Pusēm tika dota iespēja iesniegt piezīmes, kas tika attiecīgi ņemtas vērā gadījumos, kad tās bija pamatotas.

                     (15)

                     Šajā regulā paredzētie pasākumi ir saskaņā ar atzinumu, kuru sniegusi komiteja, kas izveidota ar pamatregulas 15. panta 1. punktu,

               IR PIEŅĒMUSI ŠO REGULU.

            1. pants
            Īstenošanas regulas (ES) 2017/2179 I pielikumā to Ķīnas ražotāju eksportētāju sarakstam, kuri sadarbojās un netika atlasīti vai kuriem nepiešķīra individuālu režīmu, pievieno šādu uzņēmumu:

                        Nosaukums

                           Taric papildu kods

                        Zhuhai Xuri Ceramics Co., Ltd

                        C505

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 8. oktobrī

                  Komisijas vārdā –

                  Priekšsēdētājs

               Jean-Claude JUNCKER

            (1)  OV L 176, 30.6.2016., 21. lpp.

            (2)  OV L 307, 23.11.2017., 25. lpp.

            (3)  Padomes 2011. gada 2. septembra Īstenošanas regula (ES) Nr. 917/2011, ar ko nosaka galīgu antidempinga maksājumu un galīgi iekasē pagaidu maksājumu, kurš noteikts Ķīnas Tautas Republikas izcelsmes keramikas flīžu importam (OV L 238, 15.9.2011., 1. lpp.).

            (4)  Pēc tam Īstenošanas regula (ES) Nr. 917/2011 tika grozīta ar Komisijas 2015. gada 11. marta Īstenošanas regulu (ES) 2015/409.